Nicolette ook op parool vrygelaat ná moord op ouersHardus Lotter (links), Mathew Naidoo (middel) en Nicolette Lotter (regs) destyds in die hof. (Foto: Giordano Stolley/SAPA) Nicolette Lotter wat destyds saam met haar broer en voormalige kêrel skuldig bevind is aan die moord op haar ouers in 2008, is vandeesweek op parool vrygelaat. Singabakho Nxumalo, woordvoerder van die departement van korrektiewe dienste, het aan Maroela Media bevestig Lotter is Dinsdag uit die Westville-gevangenis naby Durban in KwaZulu-Natal op parool vrygelaat. Volgens Nxumalo het Lotter agt jaar van haar vonnis van 12 jaar uitgedien. Lotter is in 2012 saam met haar broer, Hardus, en haar voormalige kêrel, Mathew Naidoo, in die Durbanse hooggeregshof skuldig bevind aan die moord op Johnny (53) en Riekie (52) Lotter. Die Lotters is op 19 Julie 2008 in hulle huis in Westville vermoor. Johnny en Riekie Lotter. ŉ Regter het destyds bevind dat Nicolette en haar broer deur Naidoo, die meesterbrein agter die moorde, beïnvloed is. Maroela Media het vroeër berig die hof het gedurende die verhoor gehoor dat terwyl Lotter haar ma met ŉ mes doodgesteek het, sy aan haar gesê dat dit God se wil is. Dít nadat Naidoo beweer het dat hy die derde seun van God is, en dat God wou gehad het haar ouers moet sterf aangesien hulle gesondig het. “As Mathew nie oor God gelieg het nie, sou dit nooit gebeur het nie,” het Lotter gedurende die verhoor getuig. Naidoo is destyds twee keer lewenslange tronkstraf opgelê vir sy aandeel in die moord op sy voormalige meisie se ouers terwyl Hardus tot tien jaar tronkstraf gevonnis is vir die moord op sy ouers. Hardus is in 2018 op parool vrygelaat.